**EL MALSON DE LES CRISPETES**

La Marina, l’Oriol i l’Àlex, tres germans molt eixerits, sense imaginar-s’ho, van viure una tarda ben moguda.

Els seus pares havien de marxar de compres i aprofitarien després per anar al cine, és a dir, estarien fora de casa unes 4 o 5 hores. Era la primera vegada que marxaven sense els nens. Però aquest cop els van deixar a casa sols. Confiaven molt amb la germana gran, la Marina, perquè ja tenia una edat. A més a més, vivien en un bloc de pisos i sempre podien comptar amb l’ajut de tots els veïns. Així doncs, els pares van marxar tranquil·lament.

 - Si ells van al cine i mengen crispetes, nosaltres també hem de menjar-ne! – va dir l’Àlex, el germà petit.

- Sí, l’Àlex té raó. – va afirmar l’Oriol.

- Doncs, a què esperem? – va dir la Marina.

- Les podem fer com les del iaio? Surten boníssimes a la paella! – va dir el germà petit.

- Oriol, ves a buscar una paella, la més grossa que tinguem! – va manar-li la Marina.

- I tu, Àlex, agafa l’oli i els grans de panís. – li va ordenar la germana gran.

- Tu què faràs Marina? – preguntà l’Oriol.

 - Jo faré les crispetes. – respongué ella.

La Marina va agafar la paella que havia portat l’Oriol, l’oli i els grans de panís que li havia demanat a l’Àlex i.. ja la veieu tirant els grans de panís a la paella calenta amb oli.

- Fes-ne moltes, que tinc molta gana!– va dir l’Àlex.

- Sí, sí, posa tots els grans de panís que ens va donar la iaia! – va dir-li l’Oriol.

 - Ara mateix ho faig – respongué la Marina.

Van començar a sortir crispetes, moltes crispetes. No es podia parar! La cuina es va començar a inundar de crispetes, després el menjador, les habitacions... TOT ESTAVA PLE DE CRISPETES!

- Què podem fer? – va preguntar, preocupat l’Oriol.

- No ho sé – va respondre-li l’Àlex amoïnat.

 - Hem de pensar entre tots una solució. – va afirmar la noia.

Havien de treure les crispetes d’aquella casa ràpid, abans que arribessin els seus progenitors, tenint en compte que no les podien llençar a la brossa perquè els pares sempre els deien: **“ EL MENJAR MAI ES POT LLENÇAR”**. Per tant les crispetes tampoc es podien tirar.

- Ens les podem menjar totes! – va dir l’Àlex.

- No! Ens faria mal la panxa! – va explicar-li l’Oriol.

- Tinc una idea brillant! – exclamà la Marina.

- Quina és? – preguntà l’Àlex.

- El que podem fer és invitar a tot el veïnat a veure diferents pel·lícules al menjador de casa nostra i regalar bols plens de crispetes. – explicà la Marina.

- Què us sembla? - va preguntar ella.

- Per mi perfecte! – contestà l’Oriol.

- Però nosaltres també en menjarem, oi? – va preguntar l’Àlex.

 - Es clar! Només faltaria! – va dir l’Oriol.

- Què? Comencem a anunciar-ho casa per casa? – digué la Marina.

- Ara mateix! – exclamà l’Àlex.

- Àlex, tu ves des de la primera fins a la tercera planta. Oriol, tu ves des de la quarta fins a la sisena planta. Jo em quedaré a preparar-ho tot. – explicà la Marina.

- D’acord! – exclamà l’Oriol.

- Com tu diguis germaneta – va dir l’Àlex.

- Som-hi! – digué la Marina.

Els dos germans petits van anar pis per pis, planta per planta.

- Aquesta tarda a la primera planta, a la porta 3 sessió de cinema. A les 17:00 h, a les 18:00 h i a les 19:00 h. Bols plens de crispetes gratis! – anunciaven els dos nens

Tots els veïns els rebien amb un somriure i acceptaven el convit de bon grat.

Quan van acabar d’ anunciar-ho van tornar a casa seva, havien de treure les crispetes del menjador i posar-les als recipients.

A les 16:45h van obrir portes. La Marina era l’acomodadora, l’Oriol revisava que ningú entrés sense permís i l’Àlex donava els pots de crispetes. Va ser tot un èxit, havien triomfat. Tot el veïnat els donava les gràcies per haver-los-hi regalat un moment tan especial. Quan es va acabar l’última sessió de cinema, ja no hi havien crispetes per enlloc i van recollir-ho tot.

Els pares havien pensat que com que els tres fills s’havien estat una bona estona sols a casa, voldrien menjar crispetes, igual que ells n’havien menjat. Al cine van demanar un súper bol de crispetes per endur. Al cap de poca estona van arribar els pares a casa amb el gran bol de crispetes.

Quan els tres germans van veure’l van caure tots tres de cul a terra.

- No! Més crispetes noooooo! – van exclamar els germans a l’uníson.

Els pares no entenien res de res.